作者：董颖
词牌/韵律：薄媚

paragraphs: 怒潮卷雪，魏岫布云，越襟吴带如斯。
有客经游，月伴风随。
值盛世。
观此江山美。
合放怀、何事却兴悲。
不为回头，旧谷天涯。
为想前君事。
越王嫁祸献西施。
吴即中深机。
阖庐死。
有遗誓。
句践必诛夷。
吴未干戈出境，仓卒越兵，投怒夫差。
鼎沸鲸鲵。
越遭劲敌，可怜无计脱重围。
归路茫然，城郭丘墟，飘泊稽山里。
旅魂暗逐战尘飞。
天日惨无辉。